“Heroina iz čajne kuhinje! Medicinska sestra koja je u samo mjesec dana, uz pomoć dviju kolegica, u Facebook grupi okupila 16 tisuća članova i upravo osniva vlastiti sindikat” - vrti se ovih dana u medijima.

Kaže, bori se za dostojanstvo struke i traži 25 posto veće plaće, zapošljavanje novih sestara i bolje uvjete rada.

Otvoreno je prozvala vladajuće, ali i predsjednicu Strukovnog sindikata medicinskih sestara i tehničara. Odustajanja nema, a vrijeme je sad ili nikad!

Javnost se stoga s pravom pita tko je zapravo Sanda Alić.

Sanda je supruga Božidara Alića, poznatog glumca, koji je zapamćen i po krajnje desnim političkim stavovima, a kao jedinog relevantnog predsjedničkog kandidata ističe pjevača Miroslava Škoru. Te stavove dijeli i njegova supruga Sanda, koja na društvenim mrežama često komentira aktualnu politiku i ističe svoje stavove.

Sanda Alić Facebook

Privatni život

“Za mene je pozdrav ‘Za dom spremni’ najljepši i najdomoljubniji pozdrav”, “Istanbulska konvencija je zlo!! Za dom spremni”, “Je li ono jučer bio proleterski ili pederski marš?!?”, “Evo ovakav nam treba: Kurz: ‘Protjerat ćemo 60 imama i zatvoriti sedam džamija u Austriji’.” Ovo su samo neki od statusa koje je Sanda Alić objavljivala na svom privatnom Facebook profilu.

Sanda Alić Facebook

Sanda Alić Facebook

Jasno je obznanila da podržava Škoru, da je protivnica Istanbulske konvencije, da se protivi Gay Prideu te da, po njezinu mišljenju, s dolaskom migranata prijeti islamizacija Europe.

- Da, to su moji stavovi, ali prvo je i osnovno što želim reći da je to moj privatni život i privatni stavovi. Sindikat koji je u nastajanju nema veze s politikom. Ama baš nikakve. To je apolitično, na kraju krajeva protivnica sam ministra zdravstva Kujundžića, koji je desno, također sam za rušenje Vlade. Posao koji radim sa sestrama isključivo je za boljitak ove struke - kaže Sanda i dodaje kako u golemoj grupi ima i Hrvata i Srba i katolika i pravoslavaca i muslimana, te da je to u ovakvoj situaciji irelevantno.

Nije iznenađena što se ljudi zanimaju za njezin život jer se s kolegicama pobunila za veća prava. Čim tražiš nešto što ti pripada, kaže, postaješ svojevrsni neprijatelj. Traži ti se u privatnom životu ono što ne ide svima na ruku i onda se od toga pokušava napraviti drama.

- Božidar je moja apsolutna podrška u svemu, kao i ja njemu, i jako sam ponosna što sam supruga jednog od najboljih u hrvatskom glumištu - ističe Sanda i dodaje kako se izvrsno slažu i dijele mišljenje o svemu.

Kao svoju osnovnu kvalitetu ističe to što nije prevrtljiva i što ne mijenja svoja uvjerenja. Nije poput političara, kaže, koji mijenjaju stranu kako vjetar puše, i to čisto iz straha da će ostati bez udobne fotelje. Ona se ne kani mijenjati i na to je ponosna.

- Volim svoju zemlju, ponosim se što sam Hrvatica i od svojih statusa i svojih opredjeljenja ne odustajem, ni zbog koga - kaže nam.

U pozdravu ‘Za dom spremni’ ne vidi nikakvu tabu temu, dapače, ističe kako nije zabranjen, ne poziva ni na što ružno, ne poziva na nasilje, nego ističe ljubav prema domovini.

- To što ga neki žele kriminalizirati, njihov je problem. Zanimljivo je kako svi liberali priznaju samo svoje mišljenje, a kad postoji netko suprotnog mišljenja, onda je to neprihvatljivo – smatra Sanda i dodaje kako kao slobodna građanka ima ustavno pravo iznositi svoje mišljenje i imati privatan život.

Sandra Šimunović / CROPIX Božidar i Sanda Alić

Svoje mišljenje

- Na kraju krajeva, znate li koliko je taj ‘Za dom spremni’ značio našim braniteljima za vrijeme rata? - kaže Sanda i pita gdje bismo bili danas da nije bilo tih ljudi koji su se vodili za svojim domom i bili spremni ginuti za njega.

Pa tako, kaže, kao privatna osoba podržava, uostalom kao i njezin suprug, Miroslava Škoru i ne vidi u tome problem.

- Što da podržavam Kolindu ili Milanovića? Onda ne bi bilo pitanja oko mog izbora. Zaista ne vidim čemu fama oko toga. I da, protiv sam Istanbulske konvencije. Istina, ne podržavam Gay Pride. I gdje je tu problem? Ako netko može biti za, ja mogu biti protiv - kaže Sanda.

Ponavlja da ima pravo na svoje mišljenje o migrantima kao i svi u ovoj zemlji. Ističe da je, po njezinu mišljenju, riječ ponajprije o političkim migrantima i o islamizaciji Europe.

- Pa, ljudi, budimo realni. Ovdje je svega šačica zaista ugroženih ljudi, ostali su politički migranti. Nemam problem s time da se pomaže, dapače, ali zar u Hrvatskoj nema dovoljno ljudi kojima treba pomoć?! Što mi nemamo gladnih, siromašnih, beskućnika? Ne zaslužuju li oni biti prioritet? Naš državni proračun izdvaja velik novac za migrante, a gdje su tu naši ljudi? - pita Sanda i dodaje kako smo i sami svjedoci koliko su nereda i agresije počinili neki imigranti.

Lažni liberali

- I mi smo bili u ratu, pa naše izbjeglice nisu išle u Tursku ili Siriju. Hrvati iz Bosne su dolazili u Hrvatsku. I to je prirodno - kaže Sanda Alić.

Zaključuje da bi lažni liberali trebali malo preispitati svoje stavove, razmisliti koliko su zapravo liberalni i dopustiti svima da imaju privatna mišljenja i stavove, a ne bez ikakvih osnova prozivati ih kao mrzitelje skupina ljudi.

- Ja poštujem sve ljude, ali obitelj i zemlju se najviše voli - kaže.